I.Johdanto

Tässä kertomuksessa käsitellään yhteiseen maatalouspolitiikkaan (YMP) liittyvien tiedotustoimien täytäntöönpanoa vuosina 2013 ja 2014. Tammikuun 1. päivään 2014 saakka oikeusperustana oli yhteistä maatalouspolitiikkaa koskevista tiedotustoimista 17 päivänä huhtikuuta 2000 annettu neuvoston asetus (EY) N:o 814/2000. Tämä oikeusperusta muuttui, kun voimaan tuli yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta 17 päivänä joulukuuta 2013 annettu Euroopan parlamentin ja neuvoston asetus (EU) N:o 1306/2013. Asetuksen (EU) N:o 1306/2013 45 artiklaan sisältyy nykyisin viittaus YMP:aan liittyviin tiedotustoimiin, jotka aiemmin kuuluivat asetuksen (EY) N:o 814/2000 soveltamisalaan.

Asetuksessa (EY) N:o 814/2000 määriteltiin tiedotustoimien tavoitteet seuraavasti:

-myötävaikuttaa toisaalta YMP:n selittämiseen ja toisaalta YMP:n toteuttamiseen ja kehittämiseen

-edistää Euroopan maatalouden toimintamallia ja sen ymmärtämistä

-välittää tietoa viljelijöille ja muille maaseudun asukkaille

-lisätä yleistä tietoisuutta YMP:n merkityksestä ja tavoitteista.

Asetuksen (EU) N:o 1306/2013 45 artiklan 1 kohdan ensimmäisen alakohdan mukaan rahoitettavan tiedotustoiminnan ”tarkoituksena on erityisesti auttaa yhteisen maatalouspolitiikan selittämisessä, täytäntöönpanossa ja kehittämisessä ja lisätä yleistä tietoisuutta kyseisen politiikan sisällöstä ja tavoitteista, palauttaa tiedotuskampanjoilla kuluttajien luottamus kriisien jälkeen, antaa tietoa viljelijöille ja muille maaseutualueiden toimijoille sekä tukea eurooppalaista maatalouden mallia ja auttaa kansalaisia ymmärtämään sitä”. Asetuksen 45 artiklan 2 kohdan viimeisen alakohdan mukaan toimenpiteillä ”olisi osaltaan varmistettava unionin poliittisia prioriteetteja koskeva toimielinten tiedotustoiminta, siltä osin kuin nämä prioriteetit liittyvät tämän asetuksen yleisiin tavoitteisiin”.

Rahoitettavat tiedotustoimet voidaan jakaa kahteen eri ryhmään:

-kolmansien osapuolten ehdottamat toimet, joihin myönnetään rahoitusta (avustuksia) Euroopan maatalouden tukirahastosta eli maataloustukirahastosta,

-komission aloitteesta toteutettavat toimet, jotka rahoitetaan 100-prosenttisesti maataloustukirahastosta (suorat toimet / julkiset hankinnat).

Asetuksen (EU) N:o 1306/2013 45 artiklan 5 kohdan ja asetuksen (EY) N:o 814/2000 8 artiklan mukaan asetuksen mukaisten tiedotustoimien toteuttamisesta on esitettävä kertomus Euroopan parlamentille ja neuvostolle joka toinen vuosi. Tämä on kuudes tällainen kertomus.

Raportointikaudella toteutetut tiedotustoimet perustuivat lisäksi vuosien 2010–2015 yhteistä maatalouspolitiikkaa käsittelevään maatalouden ja maaseudun kehittämisen pääosaston (AGRI-pääosaston) ulkoiseen tiedotusstrategiaan ”External communication strategy for the CAP 2010-2015”, josta sovittiin vuonna 2010. Tiedotustoimet toteutettiin vuotuisten toimintasuunnitelmien avulla. Näissä toimintasuunnitelmissa esitetään tiedotustoimet, jotka on tarkoitus toteuttaa kyseisen vuoden aikana.

II.TALOUSARVIO

Budjettikohdan 05 08 06 mukaisiin tiedotustoimiin oli alkuperäisen rahoituspäätöksen mukaisesti käytettävissä 8 miljoonaa euroa vuonna 2013 ja 11 miljoonaa euroa vuonna 2014 (tähän sisältyi AGRI-pääosaston rahoitusosuus komission viestintäkampanjaan ”EU: työtä sinun hyväksesi”). Määrärahat jakautuivat julkisten hankintojen (komission aloitteesta toteutettujen toimien) ja avustusten (yhteisrahoitettujen toimien) välillä alustavasti seuraavasti:

2013: julkiset hankinnat (5,5 milj. euroa) (68,25 %) – avustukset (2,5 milj. euroa) (31,25 %)

2014: julkiset hankinnat (5 milj. euroa) 45,6 % – avustukset (3 milj. euroa) 27,3 % – yhteisvaltuutus viestinnän pääosastolle (COMM-pääosastolle) viestintäkampanjaan (3 milj. euroa) 27,3 %.

Vuonna 2013 toimenpiteiden toteutuksessa päästiin 99 prosenttiin maksusitoumuksina ja 88 prosenttiin maksuina.

Vuonna 2014 toimenpiteiden toteutuksessa päästiin 98 prosenttiin maksusitoumuksina. Maksuja koskevat numerotiedot vuoden 2014 toimenpiteiden osalta eivät vielä olleet lopulliset, kun tätä kertomusta luonnosteltiin, sillä maksuja voitiin suorittaa vielä 31. joulukuuta 2015 saakka.

III.RAHOITETTUJEN TOIMIEN JAKAUTUMINEN